**Р Е Ш Е Н И Е № ВР-41-ПР/2023 г.**

**за преценяване на необходимостта от извършване на оценка на въздействието върху околната среда**

На основание чл. 93, ал. 3 и ал. 6 от Закона за опазване на околната среда (ЗООС), чл. 7, ал. 1 и чл. 8, ал. 1 от *Наредба за условията и реда за извършване на оценка на въздействието върху околната среда* (Наредбата за ОВОС) чл. 31, ал. 4 и ал. 6 от *Закона за биологичното разнообразие* (ЗБР), чл. 40, ал. 4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), представена писмена документация от възложителя по Приложение № 2 към чл. 6 от Наредбата за ОВОС и по чл.10, ал. 1 и 2 от Наредбата за ОС и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Изграждане на енергиен обект – наземна фотоволтаична електроцентрала и съпътстваща инфраструктура с проектна мощност 53 000 кW, служеща за производство на електроенергия от възобновяем източник в местност „Дълбока падина“, землището с. Чирен, община Враца, област Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони,

**възложител:** „Стейдж Енерджи“ ЕООД, ЕИК: 205864260

**седалище:** ул. „Тинтява“ № 15-17, ж. к. „Дианабад“, район Изгрев, община Столична, гр. София

**Кратко описание на инвестиционното предложение (ИП):**

Инвестиционното предложение е ново и предвижда изграждане на наземна фотоволтаична електроцентрала с проектна мощност 53 000 кW, в поземлен имот (п.и.) с идентификатор № 81400.86.127 по кадастралната карта и кадастралните регистри на землището на с. Чирен, местност „Дълбока падина“, община Враца, област Враца. Трайното предназначение на територията е „земеделска“, начин на трайно ползване „пасище“, категория - 10.

За реализацията на ИП е необходимо да се проведе процедура по смяна предназначението на земята, с цел отреждане на устройствени показатели в съответствие с инвестиционното намерение. С протокол № 44 от 26.06.2022 г., Решение № 665, Общински съвет Враца е дал съгласие и оправомощил „Стейдж Енерджи“ ЕООД, за своя сметка и на свой риск да извършва всякакви правни и фактически действия, свързани с предпроектното проучване за присъединяване към електропреносната мрежа на мощности за производство на електроенергия от възобновяеми енергийни източници в п. и. № 81400.86.127.

Електроцентралата ще преобразува слънчевата енергия в електрическа и ще се състои от фотоволтаична, инверторна и мрежова част, връзките между които ще се осъществяват посредством електрически и информационни кабели. Фотоволтаичната част ще включва фотоволтаични модули с идентични параметри и характеристики, като техния брой и номинална мощност ще съответстват на общата предвидена инсталирана мощност. Преобразуването на слънчевата радиация в електрическа енергия ще се извършва в модулите, основавайки се на фотоволтаичния ефект. Монтажът на модулите ще се извършва върху метални конструкции, фиксирани към терена чрез метални рамки, тип „табла“, с дълбочина на набиване на конструкцията до 1 м. Модулите ще бъдат монтирани в стрингове – последователно свързани модули. Генерираните ток и напрежение са постоянни, което обуславя ниски нива на електромагнитни смущения. Така произведената постоянно токова енергия постъпва в инверторната част, където електрическите величини се преобразуват в променливотокови, съответстващи на параметрите на приемащата електрическа мрежа. В имота ще се изгради бетонен комплектен трансформаторен пост (БКТП), където ще се трансформира произведената енергия.

Изграждането на електроцентралата включва използването на следните компоненти: прекъсвачи, инвертори, променливотокови прекъсвачи, електромер, система за следене н работата на инсталациите, заземителни и мълниезащитни инсталации, трансформатори, кабели за осъществяване на връзките между отделните компоненти, конструктивни елементи, системи за съхранение на енергията и др.

За изграждането на фотоволтаичната централа не се предвижда промяна на съществуващата пътна инфраструктура.

По време на строителството ще се използват строителни материали за фундиране на съоръжението.

За питейно-битови нужди по време на строителството и експлоатацията на обекта ще се използва бутилирана вода. За нуждите на персонала ще се монтира химическа тоалетна, която ще се обслужва от фирмата доставчик.

Реализацията на ИП не е свързана с отделяне на вредни емисии в атмосферния въздух.

По време на изграждането на централата няма да се генерират отпадъчни води.

Генерираните по време на изграждането на централата строителни отпадъци ще се събират и съхраняват разделно на обособена площ, в рамките на терена, след което ще се предават на лица притежаващи необходимите документи, съгласно Закона за управление на отпадъците.

ИП не е свързано с наличие на площадката на опасни химични вещества, попадащи в обхвата на Приложение № 3 на ЗООС.

Инвестиционното предложение попада в обхвата на т. 3, буква „а“ от Приложение № 2 на ЗООС - промишлени инсталации за производство на електроенергия, пара и топла вода (невключени в Приложение №1). В тази връзка, съгласно чл. 93, ал. 1, т. 1 от ЗООС, инвестиционното предложение подлежи на процедура по преценяване на необходимостта от извършването на оценка на въздействието върху околната среда (ОВОС). В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

Мястото на реализация на ИП - п.и. с идентификатор 81400.86.127 по КККР на с. Чирен не засяга защитени територии по смисъла на *Закона за защитените територии* (ЗЗТ) и не попада в обхвата на защитени зони съгласно *Закона за биологичното разнообразие* (ЗБР). Най-близо разположената защитена зона, на 2.200 км, е BG0000594 "Божия мост - Понора" за опазване на природните местообитания и на дивата флора и фауна, обявена със Заповед № РД-262/31.03.2021 г. на министъра на околната среда и водите (обн. ДВ, бр.41/18.05.2021г.).

Инвестиционното предложение попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по оценка за съвместимостта му с предмета и целите на опазване на защитените зони, по реда на чл. 31, ал. 4 във връзка с ал. 1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената информация и документация, на основание чл. 40, ал. 3 от *Наредбата за ОС*, въз основа на критериите по чл. 16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

В имота, където ще се реализира настоящото ИП няма "вековни или забележителни" дървета обявени по реда на Глава Пета от ЗБР.

В хода на процедурата са представени становища от БДДР – Плевен, РЗИ – Враца, община Враца и кметство с. Чирен, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на инвестиционното предложение е изграждане на фотоволтаична електрическа централа с номинална мощност 53 000 кW.

2. Съгласно представената информация, засегнатата територия е поземлен имот с идентификатор № 81400.86.127 по кадастралната карта и кадастралните регистри на землището на с. Чирен, местност „Дълбока падина“, община Враца, област Враца с площ 878 950 кв. м.

3. Характерът и местоположението на ИП не предполага кумулативни въздействия с други съществуващи и/или одобрени инвестиционни предложения в района.

4. Изкопните земни маси, получени при изграждането на централата, ще се използват за обратни насипи.

5. Генерираните по време на изграждането и експлоатацията на обекта отпадъци ще се управляват съгласно разпоредбите на ЗУО.

6. ИП не е свързано с водовземане от повърхностни и подземни води, както и със заустване на отпадъчни води в повърхностни водни обекти.

7. Реализирането на инвестиционното предложение не е свързано с изграждане на нова пътна инфраструктура.

8. Характерът на инвестиционното предложение не предполага възникване на риск от аварии и/или бедствия.

9. По представената информация е проведена консултация с РЗИ – Враца по реда на чл. 7, ал. 2, т. 2 от *Наредбата за ОВОС*, по отношение степента на значимост на въздействието и риска за човешкото здраве при реализацията на ИП. Получено е становище по компетентност с изх. № 10-40-1/27.06.2023 г., съгласно което реализацията на ИП няма да окаже отрицателно въздействие върху хората и тяхното здраве при изпълнение на изискванията, посочени в становището.

10. Предвид предназначението на обекта се предполага, че извършваните дейности по време на изграждането и експлоатацията му няма да доведат до значително отрицателно въздействие върху компонентите и факторите на околната среда.

11. Характерът на ИП не е свързано със съхранение и употреба на опасни химични вещества.

12. ИП не е свързано с емитиране на приоритетни и /или опасни вещества при които е възможен контакт с води.

13. Реализирането на ИП ще допринесе за постигането на заложените в националната енергийна политика и политиката по изменение на климата цели.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. Инвестиционното предложение ще се реализира поземлен имот с идентификатор № 81400.86.127 по кадастралната карта и кадастралните регистри на землището на с. Чирен, местност „Дълбока падина“, община Враца, област Враца, трайно предназначение на територията: земеделска, начин на трайно ползване: пасище, категория на земята: 10.
2. Предвидените в ИП дейности не ограничават ползването на съседни имоти по предназначение.

3. Съгласно становище на БДДР – Плевен (изх. № ПУ-01-59-(3)/20.03.2023 г.):

- към настоящия момент района на ИП не попада в санитарно-охранителна зона (СОЗ) учредена по реда на *Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди*;

- имотът, обект на ИП не попада в буферна зона около съоръжения за питейно-битово водоснабдяване без определена СОЗ, за които е необходимо спазване на ограничения съгласно Приложение № 1 към Националния каталог от мерки към ПУРБ.

4. В имота, където ще се реализира настоящото ИП няма "вековни или забележителни" дървета, обявени по реда на Глава Пета от ЗБР.

5. Мястото на реализация на ИП не попада в границите на защитени територии по смисъла на *Закона за защитените територии* и в обхвата на защитени зони („Натура 2000“), съгласно *Закона за биологичното разнообразие*.

1. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони, поради следните мотиви:

6.1. Мястото на реализация на инвестиционното предложение не засяга територията на защитени зони, предвид което следва, че не се засягат природни местообитания и местообитания на животински видове, предмет на опазване в най-близката защитена зона, съответно няма да има и загуба на площи от тях. Предвид естеството на обекта не се очакват и косвени въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в защитена зона BG0000594 "Божия мост - Понора".

6.2. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на най-близката защитена зона, както и от нарушаване на функционални връзки между отделни зони от мрежата "Натура 2000" и възникване на бариерен ефект.

6.3. Отчитайки временния и обратим характер на антропогенното въздействие по време на изграждане на съоръженията, изпълнението на предвидените с ИП дейности не се очаква да формира значително по степен безпокойство и няма да доведе до намаляване на числеността и плътността на популациите, и прогонване на видовете, предмет на опазване в най-близката защитенена зона.

6.4. При направената оценка на реализираните и одобрени за реализация инвестиционни предложения, планове, програми и проекти в границите на защитенаа зона BG0000594 "Божия мост - Понора" се установи, че така заявеното ИП не предполага възникване на значителен отрицателен кумулативен ефект, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. В резултат на реализацията на инвестиционното предложение, при спазване на нормативните изисквания, не се очаква замърсяване, вредно въздействие и дискомфорт за околната среда. Въздействието върху компонентите на околната среда ще се ограничи само в рамките на п. и. № 81400.86.127 в землището на с. Чирен, местност „Дълбока падина“, община Враца, област Враца и може да се определи като локално, минимално и обратимо.
2. ИП няма връзка с други дейности в обхвата на въздействие.
3. Не се очаква реализирането на ИП да окаже отрицателно въздействие върху качеството и регенеративната способност на природните ресурси в района, т. к. по време на експлоатацията на ФЕЦ ще се използва само слънчева енергия, без да се използват други природни ресурси.
4. Не се очаква отрицателно въздействие върху повърхностните и подземни води, тъй като не се предвиждат дълбоки изкопи и/или ползване на приоритетни вещества при строителната дейност, както и пряко въздействие върху повърхностни/подземни водни обекти.
5. ФЕЦ не е източник на шум в околната среда по време на експлоатация.
6. Предвид представената информация и документация, както и получените в хода на процедурата становища от компетентните органи, реализацията на инвестиционното предложение няма да доведе до негативни въздействия върху компонентите на околната среда. Характерът на ИП не предполага използване на вредни вещества.
7. Вследствие на реализацията на ИП не се очаква отрицателно въздействие върху хората, здравето им, флората, фауната, почвите, земеползването, ландшафта, материалните активи, хидрологията и качеството на водите и биологичното разнообразие.
8. Реализацията на ИП не е свързана с дейности и съоръжения, в които се очаква наличие на опасни химични вещества в количества над пределните прагове, съгласно Приложение №3 от ЗООС.
9. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

**ІV. Обществения интерес към инвестиционното предложение:**

1. Съгласно изискванията на чл. 95, ал. 1 от ЗООС и чл. 4, ал. 2 от *Наредбата за ОВОС*, РИОСВ – Враца е информирала писмено кмета на община Враца и кметство с. Чирен (писмо с изх. № ОВОС-ЕО-24-(1)/27.01.2023 г.) за постъпилото уведомление за ИП и е поставено съобщение на интернет страницата на инспекцията.
2. В изпълнение разпоредбите на чл. 6, ал. 9 , т. 1 от *Наредбата за ОВОС*, информацията по Приложение № 2 към същата Наредба е оповестена на информационното табло в сградата на РИОСВ – Враца, както и на интернет страницата на инспекцията на 13.06.2023 г. В законоустановения срок няма постъпили писмени и устни становища сигнали, възражения и/или мнения относно инвестиционното предложение;
3. На основание чл. 6, ал. 9, т. 2 от *Наредбата за ОВОС*, копие от Искането за преценяване на необходимостта от извършване на ОВОС и информацията по Приложение № 2 от Наредбата е предоставено на община Враца и кметство с. Чирен (писмо с изх. № ОВОС-ЕО-24-(12)/13.06.2023 г.) за осигуряване на обществен достъп и изразяване на становища, сигнали, възражения и/или мнения относно инвестиционното предложение;
4. С писмо с изх. № 3200-137-(1)/30.06.2023 г. на община Враца, инспекцията е уведомена, че в законоустановения срок не са постъпвали становища, възражения и/или мнения от заинтересовани лица и организации, относно реализацията на инвестиционното предложение.
5. С писмо с изх. № 58 от 07.07.2023 г. на кметство с. Чирен, г-н Диан Дамянов, кмет на с.Чирен ни информира за следното:

* С изх. № 51/26.06.2023 г. на кметство с. Чирен, е изпратено становище до Председателя на Общински съвет – Враца, в което, с оглед голямата площ за реализацията на обекта, е изразено несъгласие за изграждане на фотоволтаичната централа, предмет на ИП, за да се съхранят пасищата използвани от животновъдите в с. Чирен;
* С Протокол № 64 от 27.06.2023 г. Общински съвет - Враца е гласувал Решение № 963, относно даване на съгласие за изработване на подробен устройствен план и предварително съгласие за промяна на предназначението за изграждане на енергийни обекти – фотоволтаични централи и съпътстваща инфраструктура в поземлен имот – публична общинска собственост, и предварително съгласие за учредяване на ограничени вещни права за поземлен имот 81400.86.127, находящ се в землището на с. Чирен, община Враца с площ 878 950 кв. м., при спазване на законовите и нормативни изисквания, приложими към решението;

- В резултат на осигурения 14-дневен достъп до информацията по Приложение № 2 от Наредбата за ОВОС в с. Чирен, община Враца няма постъпили становища, сигнали, възражения и/или мнения относно инвестиционното предложение;

1. Към момента на изготвяне на настоящето Решение в РИОСВ-Враца няма постъпили становища, сигнали, възражения и/или мнения относно реализацията на ИП;

*Настоящето решение се отнася само за конкретното заявено предложение и в посочения му капацитет*. *Решението не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

*На основание чл. 93, ал. 7 от ЗООС, при промяна на параметрите на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл. 93, ал. 8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*При констатирано неизпълнение на условия в решението за преценяване на необходимостта от извършване на ОВОС, виновните лица носят отговорност по чл.166, т. 2 от ЗООС.*

*Решението може да бъде обжалвано пред Министъра на околната среда и водите и/или пред съответния Административен съд в 14 дневен срок от съобщаването му на заинтересованите лица по реда на Административнопроцесуалния кодекс.*

**Дата:12.07.2023 г.**

